Dlamini-Zuma kap opsystaan-reël  Nkosazana Dlamini-Zuma. Foto: @SAgovnews/Twitter Die ANC se opsystaan-reël, waarvolgens diegene wat van ernstige misdade aangekla word opsy moet staan, lei eerder tot ongeregtigheid. Nkosazana Dlamini-Zuma, minister van samewerkende regering en tradisionele sake, het in ŉ onderhoud met die SAUK gesê die probleem met dié reël is dat ŉ persoon opsystaan, maar jare lank vir ŉ verhoor moet wag. “Volgens die landswette is jy onskuldig tot jy skuldig bevind word. Maar met die ANC se wette is dit amper ŉ geval dat jy skuldig is tot jy onskuldig bevind word.” Dlamini-Zuma, wat weer benoem is vir die ANC-presidentskap, meen dit kom nie op geregtigheid neer nie en dat dié reël tydens die ANC se nasionale konferensie in Desember gewysig moet word. Pres. Cyril Ramaphosa het net sowat twee maande gelede tydens sy afsluitingstoespraak op die ANC se nasionale beleidskonferensie gesê die opsystaan-reël sal bly geld. Volgens Ramaphosa was daar oorweldigende steun vir die behoud van die opsystaan-reël om die integriteit van die organisasie en sy leierskap te verbeter. Daar is egter kommer oor die vermeende gebrek aan konsekwentheid in die toepassing en implementering van dié beleid. “Daar is ooreengekom dat dit dringend aandag moet geniet sodat die toepassing van die riglyne onpartydig, regverdig en konsekwent is,” het hy gesê. Die opsystaan-reël sal na verwagting ŉ erg verdelende kwessie wees tydens die nasionale konferensie.